## שאלות על תחילת פרשת שלח

1. **מדוע סיפור מרים וסיפור המרגלים נכתבו בתורה סמוכים זה לזה?\_\_\_\_ מכיון שהמרגלים ראו שמרים דיברה לשון הרע ונענשה על כך, והם לא למדנו מוסר, ודיברו לשון הרע על א"י. [רש"י]**
2. לשם מה שולח משה מרגלים?\_\_\_\_ כמו כל מבצע צבאי, צריך לשלוח מרגלים לבדוק את השטח. [רמב"ן, (כך גם יהושע עשה)].
3. (קראנו את הפסוקים מפרשת דברים, מהם למדנו שקודם העם ביקש מרגלים ורק אח"כ ה' ציוה את משה אכן לשלוח אותם)
4. כמה מרגלים היו ומהיכן הם היו?\_\_\_\_ 12 מרגלים. אחד מכל שבט.
5. "כולם אנשים ראשי בני ישראל המה". מה למדנו ממילים אלו על המרגלים?\_\_\_\_ שהם היו אנשים צדיקים ומיוחדים. ממנהיגי הקהל.
6. כאשר משה שולח את המרגלים, אלו דברים עליהם לבדוק?\_\_\_\_ את מצב העם [חזק\חלש], את מצב הערים [בצורות\פרוזות] את מצב הארץ [השמנה\רזה\יש פירות\אין]
7. **האם המרגלים הלכו למשימה בלב שלם?\_\_\_\_ לא. ע"פ המדרשים, כבר בלכתם הם היו בעצה רעה להוציא דיבה על הארץ, כי הם לא רצו להכנס לא"י. טוב להם במדבר, יש מן, יש באר….  
   החטא של המרגלים הוא מהותי מאוד, יש כאן מאיסה בשייכות של עם ישראל לא"י. יש כאן מחשבה שעמ"י יכול לחיות ללא א"י, ח"ו.**
8. כמה זמן המרגלים הסתובבו בא"י?\_\_\_\_ 40 יום.
9. מה היה מיוחד בפירות הארץ שהביאו המרגלים בחזרה אל בנ"י?\_\_\_\_ הפירות היו ענקיים. אשכול ענבים היו צריכים שניים לסחוב, [ויש אומרים שהיו צריכים שמונה לסחוב].
10. **משה רצה להראות לבנ"י עד כמה פריה של א"י הוא משובח, וע"י זה הם יימשכו להגיע ל"ארץ זבת חלב ודבש".**
11. כאשר המרגלים חזרו, מה הם ספרו בתחילה, ומה בהמשך?\_\_\_\_ שאכן הארץ עם פירות טובים, והראו לבנ"י את פרי הארץ. אבל אז, מיד אח"כ הם התחילו להוציא דיבה על הארץ, ולספר כמה האנשים שם ענקיים, וכמה אין לנו סיכוי להלחם נגדם, וממש המיסו את לב העם.
12. מדוע זה הוצאת דיבה?\_\_\_ א. הם מאוד העצימו והקצינו את המצב של א"י. [לדוגמא: עמלק יושב בארץ הנגב, כי הם ידעו שבנ"י זוכרים לרעה את המלחמה איתו] ב. כי הם אמרו את דעתם ושכנעו את האנשים שאין לנו סיכוי לנצח אותם, דבר שמשה לא ציוה אותם. ברור שאם ה' רוצה, בנ"י ינצחו אותם.
13. "ארץ אוכלת יושביה". כיצד הפסוק הזה מראה את רשעתם של המרגלים?\_\_\_ ע"פ רש"י, הקב"ה זימן כך שיהיו לכנענים בארץ הרבה מאוד מתים, כדי שהם יהיו טרודים באבלם ולא ישימו לב למרגלים ההולכים ומסתובבים בינהם. ובמקום להודות לה', המרגלים מסבירים זאת לרעה, כאילו בא"י מתים המון אנשים…
14. כיצד העם הגיב לדברי המרגלים?\_\_\_\_ בפחד עצום, הם בכו והתלוננו עד כי כך שהם רוצים לחזור למצרים!!! "ויאמרו איש אל אחיו ניתנה ראש [=נמנה לנו מלך] ונשובה מצרים".
15. מה כלב ויהושע ניסו לומר לעם?\_\_\_\_ שהארץ טובה מאוד מאוד. ושנצליח לכבוש את הארץ בעזרת ה'. "עלה נעלה וירשנו אותה כי יכול נוכל לה".
16. לפי דברי יהושע וכלב, במה הדבר תלוי? כיצד נצליח לכבוש את העמים החזקים שבארץ? \_\_\_\_ הכל תלוי ברצון ה'. אם נשמע בקולו, וה' ירצה נוכל לנצח אותם. "אם חפץ בנו ה' והביא אותנו אל הארץ הזאת ונתנה לנו ארץ אשר היא זבת חלב ודבש".
17. מה רצו העם לעשות ליהושע וכלב?\_\_\_\_ לרגום אותם באבנים.
18. כיצד ה' מגיב לחטא המרגלים בהתחלה?\_\_\_ בכעס גדול, הוא רוצה להרוג את כל העם ולהוציא עם חדש ממשה רבנו.
19. מה מבקש משה מה'?\_\_\_\_ שיסלח להם: "סלח נא לעוון העם הזה כגודל חסדך וכאשר נשאת לעם הזה ממצרים ועד הנה"
20. משה גם משתמש בטיעון שאם ה' יהרוג את כל העם זה יהיה "חילול ה'" כי כל הגוים מסביב יגידו בשביל מה הקב"ה הוציא את בנ"י ממצרים, בשביל להרוג אותם בחרב?!?!?!.....ויגידו שאין יכולת לה' להביא אותם לארץ ישראל.
21. האם השם שומע את תפילתו?\_\_\_ "ויאמר ה' סלחתי כדברך".
22. **קרא פרק יג' פסוק כב'. מה קשה בפסוק זה?. קרא את פירוש רש"י. כיצד רש"י מתרץ קושיא זו?**

## סוף פרק יד' ותחילת פרק טו'.

### העונש על חטא המרגלים

1. מהו העונש שנגזר על כל בני ישראל שחטאו בחטא המרגלים ועל המבוגרים בגיל עשרים שנה ומעלה?\_\_\_\_ כל בני ישראל יישארו במדבר 40 שנה, ובנוסף, כל אלו שחטאו בחטא המרגלים, שזה הגברים מעל גיל 20, ימותו במדבר במהלך השנים הללו.
2. ומה היה העונש של המרגלים עצמם?\_\_\_\_\_ הם מתו. [ע"פ רשי, לשונם השתרבבה עד טבורים ותולעים נכנסו דרך זה לבטן. מידה כנגד מידה. הם חטאו בלשון הרע, ואף בזה הייתה מיתתם.]
3. כיצד העם הגיב כאשר משה אמר לו את העונש של ה'?\_\_\_\_\_ הם התאבלו מאוד.

### חטא המעפילים

1. מהו חטא המעפילים?\_\_\_\_ כאשר אמר משה לבנ"י שהם לא יכנסו לארץ. הם אמרו, הרי חטאנו, עכשיו אנחנו רוצים לכפר על החטא, ונעלה מיד אל א"י. [להעפיל אל ראש ההר]
2. האם זוהי מחשבה טובה? מדוע?\_\_ לא, כי אמנם עכשיו הם עולים לא"י, אבל בלי רצון ה', ללא ציווי ה'.
3. מה משה עשה כשהם עלו?\_\_\_ "וארון ברית ה' ומשה לא משו מקרב המחנה".
4. מה היה התוצאה של נסיון זה?\_\_\_\_ שהעמלקי והכנעני "כתשו" אותם והכו במעפילים מכה חזקה.
5. מהו שם המקום שבו הם הובסו?\_\_\_\_ חורמה.
6. **[רשות] דיברנו על המסר המאוד חשוב שעולה מחטא המרגלים. שהתורה בלי א"י היא לא שלמה. כאשר עמ"י לא רצה להכנס לא"י, זה כאילו שהוא "כפר" בכל התורה, כפר בה', ולכן העונש הוא כ"כ חמור.   
   ובנוסף, דיברנו על כך גם שמחטא המעפילים אנו רואים, שגם עליה לא"י והאחזות בה ללא ציווי ה', גם היא חמורה מאוד. אפילו לא"י אין ערך אם לא שומעים בקול ה' כאשר הוא מצווה "לא לעלות"**.

### מנחות ונסכים והפרשת חלה.

1. מהי המצוה הראשונה בפרק טו'?\_\_\_\_ שכאשר בנ"י יכנסו לארץ ויקריבו קורבנות הם צריכים להביא יחד עם הקורבנות גם מנחת סולת ונסכי יין.
2. באלו סוגי קורבנות מביאים מנחות ונסכים?\_\_\_ בכל קורבנות הבהמה. צאן ובקר.
3. מה היו עושים עם המנחות והנסכים?\_\_\_\_ את המנחות מקטירים כליל לה'. ואת הנסכים מנסכים על גבי הספלים שהיו על המזבח.
4. **למדנו ע"פ רש"י, שבישר להם הקב"ה שהם ייכנסו לארץ בסופו של דבר ויקבלו עוד מצוות ודבר זה עודד אותם שלא לנצח הם יישארו במדבר, אלא בסופו של דבר הם ייכנסו לא"י.**
5. מהי כמות המנחות ומהי כמות הנסכים בקורבן כבש ועז?\_\_\_\_ עשרון סולת בלול ברביעית הין שמן. ורביעית ההיין יין.
6. מהי הכמות בקורבן איל? [כבש מבוגר]\_\_\_ 2 עשרני סולת בלולים עם שליש הין שמן ושליש הין יין.
7. מהי הכמות בקורבן בקר?\_\_\_ 3 עשרני סולת בלולים עם חצי הין שמן חצי הין יין.
8. אם אדם מביא כמה קורבנות, כמה מנחות ונסכים הוא מביא?\_\_\_ א"א להביא על הכל. אלא, על כל קורבן וקורבן צריך להביא מנחות ונסכים.
9. מהי מצוות הפרשת חלה?\_\_\_\_ שמכל עיסה [בצק] שמכינים מפרישים כמות מסויימת ונותנים אותה לכהן.
10. כיצד הכהן אוכל את ה"חלה"?\_\_\_ בטהרה, כמו תרומה.
11. ה"חלה" היא כמו תרומה ושאר מתנות הכהונה, מתנות שאנו נותנים לכהנים כהוקרה על השקעתם המרובה בעמ"י.
12. כמה צריך להפריש?\_\_\_מהתורה "כל שהוא". מדרבנן: בעל בית 24\1 אופה לחם שמוכר אותו 48\1

### קורבנות כפרה על חטא ע"ז

1. "וכי תשגו ולא תעשו את כל המצוות האלה....." על איזו עבירה מדובר כאן? וכיצד רש"י למד זאת?\_\_\_\_\_ מדובר כאן על חטא ע"ז. ורש"י לומד זאת מכך שזו עבירה ששקולה כנגד כל המצוות ומי שעובר עליה זה נחשב כאילו עבר על כל המצוות שבתורה.
2. אם כל עמ"י חטא בשגגה בעבודה זרה, איזה קורבן הם מביאים?\_\_\_\_ פר לעולה ושעיר לחטאת.
3. החטאת היא פנימית או חיצונית?\_\_\_ חטאת פנימית.
4. אם אדם יחיד חטא בע"ז, איזה קורבן הוא מביא?\_\_\_\_ שעירת עיזים לחטאת.
5. אדם שעובד ע"ז במזיד, מה עונשו?\_\_\_\_כרת.
6. דיברנו על החסד של הקב"ה שמוכן לקבל תמיד את השבים בתשובה ומכפר עליהם: "ונסלח לכל עדת בני ישראל ולגר הגר בתוכם כי לכל העם בשגגה".

### מקושש העצים

1. מה היה חטאו של המקושש?\_\_\_\_ הוא קושש עצים במזיד ביום השבת בעדים והתראה. דהיינו, זה גם מראה על זלזול במצוות ה'.
2. הסבר מה זה לקושש עצים איזו מלאכה זו מהמלאכות האסורות בשבת?\_\_\_\_ לאסוף עצים. זוהי מלכת "מעמר". ללקט לערימה גידולי קרקע. [למדנו שיש עוד שיטות מה היה חטאו כגון תולש… או קוצר או מעביר מרשות לרשות]
3. מה עשו עם המקושש?\_\_\_\_ הביאו אותו אל משה.
4. מדוע לא הרגו אותו?\_\_\_ כי אמנם ידעו שמחלל שבת חייב מיתה, אבל לא ידוע באיזו מיתה הוא חייב.
5. מה ה' אמר למשה?\_\_\_\_ שהעונש על חילול שבת הוא סקילה. וכך עשו לו. [לדבר על החומרה של חילול שבת במזיד והתראה שהיא כאילו לכפור בבריאת העולם. כי השבת מעידה שה' ברא את העולם בשישה ימים וביום השביעי, שבת].

### פרשת ציצית

1. מהו הנושא האחרון של הפרשה?\_\_\_\_ פרשת ציצית.
2. מה פרוש השם ציצית?\_\_\_ א. ע"ש הפתילים התלויים בה. כמו "ויקחני בציצית ראשי" [יחזקאל].  
   ב. ע"ש "וראיתם אותו" כמו שנאמר בשיר השירים "מציץ מן החרכים". [רש"י]
3. איזה בגד חייב בציצית? כל בגד?\_\_\_\_ לא, רק בגד שיש בו ארבע כנפות. [ארבע פינות ישרות]
4. "ונתנו על כנף הציצית פתיל תכלת". איך פתיל אחד היה צבוע בתכלת?\_\_\_ מנוזל תכלת שיש בתוך גופו של חלזון מיוחד.
5. **למה גורמת מצוות ציצית?\_\_\_\_ "וראיתם אותו וזכרתם את כל מצוות ה'". וכדברי חז"ל: "ראיה מביאה לידי זכירה וזכירה מביאה לידי עשיה". וכל מי שיש לו תפילין בזרועו וציצית בבגדו ומזוזה בפתחו מוחזק הוא שלא יחטא. כי דברים אלו מזכירים לאדם את ה' ואת המצוות**.
6. דיברנו על כך שמצוות ציצית היא בעצם התיקון של חטא המרגלים. כי המרגלים הם תרו אחרי הלב והעיניים, ואלו ישראל עם קדושים נאמר עליהם "ולא תתורו אחרי לבבכם ואחרי עינכם". מי שמרוכז במצוות ה', הוא תר אחרי המצוות ולא אחרי מחשבת הלב והעיניים.
7. ובנוסף הדגמתי והסברתי לילדי על חלקי הציצית השונים: כנפות, פתילות, קשרים, וכו'.  
   ומדברי רש"י - ציצית בגימטריא: 600. ובתוספת 8 פתילות ו 5 קשרים= 613. ללמדנו ששקולה מצוות ציצית כקיום כל המצוות שבתורה.
8. וזה גם הקשר לפרשת המקושש שחילול שבת זו עבירה ששקולה כנגד כל המצוות, וגם לקורבן ע"ז – שלמדנו ברש"י שזוהי עבירה שקשורה לכל המצוות, וכך גם כאן, רק בצד החיובי, מצות ציצית היא מצוה ששקולה כנגד כל המצוות. [ע"פ רש"י].
9. נקודה אחרונה, שהציצית היא כמו "המדים" של עמ"י. זהו הסמל של עמ"י.